Гулъытэр псом ящхьэщ
КъБР-м и Правительствэм Хамэ къэрал щыпсэу ди хэкуэгъухэмрэ къэзыгъэзэжахэмрэ я IуэхукIэ щыIэ комиссэм и зи чэзу зэIущIэр гъубж кIуам екIуэкIащ. Ар къызэIуихащ икIи иригъэкIуэкIащ КъБР-м и Правительствэм и УнафэщIым и къуэдзэ, комиссэм и тхьэмадэ Къуэдзокъуэ Мухьэмэд.
Республикэ властыр хамэ къэрал щыхэхэс ди къуэшхэмрэ хэкум къэзыгъэзэжахэмрэ зэрадэлажьэм теухуауэ къэпсэлъащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къалэнхэр зыгъэзащIэ Къумахуэ Мухьэдин. Дунейпсо Адыгэ Хасэм и тхьэмадэ Сэхъурокъуэ Хьэутий тепсэлъыхьащ Сирие Хьэрып Республикэм щыпсэу ди лъэпкъэгъухэр нобэкIэ зэрыт щытыкIэмрэ абыхэм зэрадэIэпыкъу щIыкIэмрэ.
Сирием бэлыхь щыхэхуахэмрэ хэкум къэзыгъэзэжахэмрэ я Iуэхур зэрыдэкIым, зыхэт гугъуехьхэм, нэгъуэщIхэми тепсэлъыхьащ комиссэм хэтхэр.
Къэбарт Синэ.
